
ROZSUDOK V MENE SLOVENSKEJ REPUBLIKY Správny súd v Bratislave v konaní pred sudkyňou JUDr. Michaelou Stankociovou, v právnej veci žalobkyne: A. B. C., narodená XX. XXXXX XXXX, bytom A. XXXX/XX, A., proti žalovanej: Sociálna poisťovňa, so sídlom ul. 29. augusta č. 8 a 10, Bratislava, o správnej žalobe v sociálnych veciach o preskúmanie zákonnosti rozhodnutia generálneho riaditeľa žalovanej č. XXX XXX XXXX X z 31. júla 2023, takto rozhodol: I. Správny súd v Bratislave zrušuje rozhodnutie generálneho riaditeľa Sociálnej poisťovne č. XXX XXX XXXX X z 31. júla 2023 ako aj rozhodnutie Sociálnej poisťovne, ústredia č. XXX XXX XXXX X z 29. mája 2023 a vec vracia žalovanej na ďalšie konanie. II. Správny súd v Bratislave priznáva žalobkyni voči žalovanej právo na úplnú náhradu dôvodne vynaložených trov konania. odôvodnenie: I. Priebeh administratívneho konania a zhrnutie napadnutého rozhodnutia 1. Rozhodnutím č. XXX XXX XXXX X z 29. mája 2023 (ďalej len „prvostupňové rozhodnutie“) žalovaná zamietla žiadosť žalobkyne z 28. novembra 2022 o zmenu sumy starobného dôchodku, dôvodiac, že v dôsledku získania doby služby v rozsahu zakladajúcom nárok na výsluhový dôchodok, nebolo možné toto obdobie služby v súlade s § 60 ods. 2 a § 255 ods. 5 zákona č. 461/2003 Z. z. o sociálnom poistení (ďalej len „zákon č. 461/2003 Z. z.“) zhodnotiť na nárok na starobný dôchodok a určenie jeho sumy. 2. Na odvolanie žalobkyne, namietajúcej nesúlad prvostupňového rozhodnutia s ustálenou rozhodovacou praxou Najvyššieho správneho súdu Slovenskej republiky ako aj ďalších správnych súdov, v zmysle, ktorej má žalovaná zhodnotiť dobu služobného pomeru na nárok na starobný dôchodok a postupovať podľa čl. 33 ods. 2 Dohovoru č. 128 o invalidných, starobných a pozostalostných dávkach (ďalej len „Dohovor“), rozhodol generálny riaditeľ žalovanej dňa 31. júla 2023 rozhodnutím č. XXX XXX XXXX X (ďalej len „napadnuté rozhodnutie“), tak, že odvolanie žalobkyne zamietol v celom rozsahu a prvostupňové rozhodnutie potvrdil. 3. Generálny riaditeľ žalovanej úvodom ozrejmil skutkové zistenia vychádzajúce z administratívneho spisu, z ktorého vyplýva, že žiadosťou spísanou v pobočke žalovanej Bratislava dňa 8. augusta 2018 žalobkyňa požiadala o priznanie starobného dôchodku od 7. augusta 2018. Starobný dôchodok bol žalobkyni priznaný právoplatným rozhodnutím č. XXX XXX XXXX X dňa 21. novembra 2018 a to od 7. augusta 2018 v sume 274,70 € mesačne, ktorý bol podľa príslušných valorizačných ustanovení postupne zvýšený až na sumu 285,80 € od 1. januára 2019. Suma starobného dôchodku sa zvýšila po započítaní obdobia dôchodkového poistenia od 15. mája 1995 do 31. decembra 1995 a od 1. januára 1996 do 2. januára 1996 (spolu 233 dní). 4. Podľa potvrdenia útvaru sociálneho zabezpečenia Slovenskej informačnej služby č. C./XX-XX-X/ XXXX z 13. februára 2023 bol žalobkyni od 1. marca 2022 priznaný výsluhový dôchodok podľa zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov
v znení neskorších predpisov (ďalej len „zákon č. 328/2002 Z. z.“), na ktorý bolo žalobkyni zhodnotené obdobie 25 rokov a 157 dní, konkrétne obdobie služobného pomeru od 1. októbra 1996 do 31. decembra 1999 zaradeného do I. kategórie funkcií a obdobie ďalšieho trvania služobného pomeru od 1. januára 2000 do 28. februára 2022 v III. pracovnej kategórii. 5. Generálny riaditeľ žalovanej na základe skutkových zistení konštatoval, že žalobkyňa nespĺňa podmienky pre skorší vznik nároku na starobný dôchodok podľa § 274 ods. 1 zákona č. 461/2003 Z. z. v spojení s § 174 ods. 1 a 2 zákona č. 100/1988 Zb. o sociálnom zabezpečení (ďalej len „zákon č. 100/1988 Zb.“). Okrem uvedeného, keďže žalobkyňa získala dobu služby v rozsahu zakladajúcom nárok na výsluhový dôchodok, v súlade s § 60 ods. 2 a § 255 ods. 5 zákona č. 461/2003 Z. z. jej obdobie služby nebolo zhodnotené na nárok na starobný dôchodok a určenie jeho sumy, a bolo jej zhodnotené len obdobie dôchodkového poistenia a vymeriavacie základy získané vo všeobecnom systéme dôchodkového poistenia. 6. Generálny riaditeľ žalovanej dodal, že žalovaná zosúladila svoju aplikačnú prax so všeobecným názorom kasačného súdu ktorý sa vzťahuje na poistencov, ktorým sa podľa § 274 zákona č. 461/2003 Z. z. zachovávajú nároky zo zaradenia doby služby do I. a/alebo II. kategórie funkcií, a bol im priznaný príspevok za službu, výsluhový príspevok, ktorý sa považuje za výsluhový dôchodok, alebo výsluhový dôchodok, pričom týmto sa znižuje dôchodkový vek v závislosti od rozsahu doby služby získanej v I. a/ alebo II. kategórii funkcií a tým aj určenie sumy starobného dôchodku. Rozsudky Najvyššieho správneho súdu Slovenskej republiky na ktoré poukazuje žalobkyňa (sp. zn. 7So/19/2016 a sp. zn. 7So/16/2016), nepredstavujú zovšeobecnený právny názor. 7. Keďže žalobkyňa v odvolacom konaní nepreukázala žiadne nové skutočnosti, ktoré by viedli k zmene sumy starobného dôchodku a ktorými by spochybnila správnosť prvostupňového rozhodnutia, a rovnako tak nepreukázala, že by bola diskriminovaná v porovnaní s totožnými prípadmi (teda, že by žalovaná o právach iných osôb v rovnakom postavení rozhodovala inak), generálny riaditeľ žalovanej posúdili jej odvolanie ako nedôvodné. II. Správna žaloba 8. Voči napadnutému rozhodnutiu podala žalobkyňa správnu žalobu z dôvodu nesprávneho právneho posúdenia, navrhujúc ho spolu s prvostupňovým rozhodnutím zrušiť, a vec vrátiť žalovanej na ďalšie konanie. 9. Žalobkyňa po zrekapitulovaní skutkového stavu, ktorý sa nelíši od toho prezentovaného generálnym riaditeľom žalovanej v napadnutom rozhodnutí, namietla, že žalovaná odmieta započítať dobu služby žalobkyne do celkovej doby poistenia v rozpore s ustáleným právnym názorom kasačného súdu, poukazujúc na rozsudky Najvyššieho súdu Slovenskej republiky sp. zn. 1So/2/2015 z 24. augusta 2016, sp. zn. 7So/138/2011 z 25. augusta 2011 a rozhodnutie publikované v Zbierke stanovísk Najvyššieho súdu Slovenskej republiky a z rozhodnutí súdov Slovenskej republiky pod č. R 55/2011. 10. Žalobkyňa ďalej namietla záver žalovanej, ktorá mala zosúladiť aplikačnú prax so zovšeobecnením názorom Najvyššieho súdu Slovenskej republiky vzťahujúcu sa iba na poistencov, ktorým sa podľa § 274 zákona č. 461/2003 Z. z. zachovávajú nároky zo zaradenia doby služby do I. a/alebo II. kategórie funkcií, pričom tento považuje za nesprávny. Na tomto mieste a na podporu svojej argumentácie poukázala na rozsudok Najvyššieho súdu Slovenskej republiky sp. zn. 7Sk/31/2018 z 29. októbra 2019, podľa ktorého pri určení výšky starobného dôchodku zo všeobecného systému sociálneho poistenia je potrebné do doby dôchodkového poistenia započítať aj doby, ktoré boli zhodnotené na účely výsluhového dôchodku a v nich dosiahnuté hrubé zárobky, a to bez ohľadu na skutočnosť v akom rozsahu a v akej kategórii funkcií bola doba služby hodnotená (podobne aj rozsudok Najvyššieho súdu Slovenskej republiky sp. zn. 9So/15/2016 z 28. februára 2018). Podľa rozsudku Najvyššieho súdu Slovenskej republiky sp. zn. 9So/127/2015 z 26. apríla 2017 z ustálenej judikatúry Najvyššieho súdu Slovenskej republiky nevyplýva, že by sa postup podľa Dohovoru mal týkať len poistencov, ktorí službu hodnotenú pre nárok na výsluhový dôchodok vykonávali v I. a/alebo II. kategórii funkcií. 11. Žalobkyňa ďalej zdôraznila, že napriek nesúhlasnej argumentácii žalovanej, tá je viazaná platnými právnymi predpismi a ustálenou rozhodovacou praxou súdov Slovenskej republiky ktoré sú jej známe, čo vyplýva napríklad z rozsudku Najvyššieho súdu Slovenskej republiky sp. zn. 10So/59/2015 z 27. júla 2016. Žalovaná pritom nerešpektuje ani právny názor vyslovený už vo zverejnených rozhodnutiach v Zbierke stanovísk Najvyššieho súdu Slovenskej republiky a rozhodnutí súdov Slovenskej republiky, napr. R 55/2011 a R 83/2013. 12. Žalobkyňa namieta odôvodnenie žalovanej, že podľa ustanovení § 60 ods. 2 a § 255 ods. 5 zákona č. 461/2003 Z. z. nemožno žalobkyni obdobie služby zhodnotiť na nárok na starobný dôchodok vo všeobecnom systéme, pretože takýto výklad nemá oporu v zákone a žalovaná očividne opomína vziať do úvahy druhú časť poslednej vety týchto ustanovení, ktorá pre ich aplikáciu predpokladá, že poistencovi
bol priznaný invalidný výsluhový dôchodok, invalidný dôchodok alebo čiastočný invalidný dôchodok podľa osobitného predpisu, čo nie je prípad žalobkyne. 13. Žalobkyňa napokon namietla aj záver žalovanej, že nie je diskriminovaná, pretože opak potvrdzuje množstvo rozhodnutí správnych súdov v obdobných veciach a poprela, že by žiadala o zníženie už skôr stanoveného dôchodkového veku, ako popisuje žalovaná. III. Vyjadrenie žalovanej a replika žalobkyne 14. Na výzvu správneho súdu sa ku správnej žalobe vyjadrila žalovaná, ktorá v celosti zrekapitulovala skutkové zistenia ako aj právnu argumentáciu obsiahnutú v napadnutom rozhodnutí, konštatujúc, že v prípade žalobkyne nie je možné uplatniť ustanovenie § 60 ods. 2 a § 255 ods. 5 zákona č. 461/2003 Z. z.. Vo vzťahu k námietke ustálenej rozhodovacej praxe, v rozpore s ktorou má podľa názoru žalobkyne žalovaná postupovať, uviedla, že prameňom práva sú iba tie rozsudky, ktoré boli uverejnené v Zbierke Stanovísk Najvyššieho správneho súdu a sú zjednocujúcim výkladom právnych predpisov. 15. V reakcii na vyjadrenie žalovanej žalobkyňa zaslala správnemu súdu repliku, v ktorej namietla, že žalovaná sa námietkami žalobkyne vôbec nezaoberala. Výklad ustanovení § 60 ods. 2 a § 255 ods. 5 zákona č. 461/2003 Z. z. poskytnutý žalovanou považuje za nesprávny a rozporný s ustálenou rozhodovacou praxou kasačného súdu ako aj správnych súdov, ktorú menovite uviedla v správnej žalobe, ktoré zdôrazňujú potrebu postupovať podľa čl. 33 ods. 2 Dohovoru. IV. Relevantná právna úprava Podľa § 2 ods. 1 SSP, v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. Podľa § 2 ods. 2 SSP každý, kto tvrdí, že jeho práva alebo právom chránené záujmy boli porušené alebo priamo dotknuté rozhodnutím orgánu verejnej správy, opatrením orgánu verejnej správy, nečinnosťou orgánu verejnej správy alebo iným zásahom orgánu verejnej správy, sa môže za podmienok ustanovených týmto zákonom domáhať ochrany na správnom súde. Podľa § 199 ods. 1 písm. h) SSP sociálnymi vecami sa na účely tohto zákona rozumie rozhodovanie Sociálnej poisťovne. Podľa § 202 ods. 2 vety prvej SSP správnu žalobu fyzickej osoby správny súd posudzuje neformálne. Podľa § 203 ods. 2 SSP pri správnej žalobe fyzickej osoby nie je správny súd viazaný žalobnými bodmi. Podľa § 60 ods. 2 zákona č. 461/2003 Z. z., Obdobie dôchodkového poistenia je aj obdobie výkonu služby policajta a profesionálneho vojaka, ak toto obdobie policajt a profesionálny vojak nezískali v rozsahu zakladajúcom nárok na výsluhový dôchodok podľa osobitného predpisu a nebol im priznaný invalidný výsluhový dôchodok, invalidný dôchodok alebo čiastočný invalidný dôchodok podľa osobitného predpisu. Podľa § 65 ods. 1 zákona č. 461/2003 Z. z., poistenec má nárok na starobný dôchodok, ak bol dôchodkovo poistený najmenej 15 rokov a dovŕšil dôchodkový vek. Podľa § 255 ods. 5 zákona č. 461/2003 Z. z., za obdobie dôchodkového poistenia sa považuje aj obdobie výkonu služby policajta, profesionálneho vojaka a vojaka prípravnej služby získané do 31. decembra 2003, ak toto obdobie policajt, profesionálny vojak a vojak prípravnej služby nezískali v rozsahu zakladajúcom nárok na výsluhový dôchodok podľa osobitného predpisu a nebol im priznaný invalidný výsluhový dôchodok, invalidný dôchodok alebo čiastočný invalidný dôchodok podľa osobitného predpisu. Podľa čl. 33 ods. 2 Dohovoru; ak má alebo ak by mala inak chránená osoba nárok na dávku ustanovenú v tomto Dohovore a ak dostáva inú peňažnú dávku sociálneho zabezpečenia za tú istú sociálnu udalosť, s výnimkou rodinných prídavkov, môžu sa dávky podľa tohto Dohovoru krátiť alebo zastaviť za určených podmienok a v určenom rozsahu za podmienky, že časť dávok, ktorá sa kráti alebo je zastavená, nepresahuje druhú dávku. V. Konanie na správnom súde a právne posúdenie veci správnym súdom 16. Správny súd ako súd vecne a miestne príslušný (§ 10, §13 ods. 3 SSP) v konaní o správnej žalobe v sociálnych veciach, posudzujúc správnu žalobu neformálne a neviazaný jej žalobnými bodmi (§ 202 ods. 2 prvá veta a § 203 ods. 2 SSP) preskúmal napadnuté rozhodnutie generálneho riaditeľa žalovanej ako aj administratívne konanie, ktoré jeho vydaniu predchádzalo, oboznámil sa s obsahom súdneho spisu a administratívneho spisu žalovanej, a vychádzajúc zo stavu, ktorý existoval v čase vydania napadnutého rozhodnutia (§ 135 ods. 1 SSP) dospel k záveru, že správna žaloba je dôvodná. 17. O žalobe rozhodol bez nariadenia pojednávania dňa 26. marca 2026, nakoľko boli splnené podmienky podľa §137 ods. 4 SSP. Oznámenie o mieste a čase vyhlásenia rozsudku bez nariadenia ústneho pojednávania bolo zverejnené minimálne 5 dní vopred na úradnej tabuli a na webovom sídle správneho súdu.
18. Predmetom prieskumu zákonnosti zo strany správneho súdu je rozhodnutie generálneho riaditeľa žalovanej vo veci zamietnutia žiadosti žalobkyne o zvýšenie sumy starobného dôchodku. Generálny riaditeľ konštatoval nedôvodnosť námietky ohľadom nezhodnotenia obdobia služobného pomeru pre vznik nároku a určenie sumy starobného dôchodku s poukazom na zásadný fakt, že žalobkyni bol odo dňa 1. marca 2022 priznaný výsluhový dôchodok. V súlade s § 60 ods. 2 a § 255 ods. 5 zákona č. 461/2003 Z. z. sa doba zhodnotená pre nárok na výsluhový dôchodok nepovažuje za obdobie dôchodkového poistenia na účely nároku na starobný dôchodok. V dôsledku uvedeného mal generálny riaditeľ žalovanej za to, že žalobkyni zvýšenie sumy starobného dôchodku neprináleží. 19. Správny súd zo súdneho ako aj administratívneho spisu zistil, že - rozhodnutím žalovanej z 21. novembra 2018 bol žalobkyni priznaný nárok na starobný dôchodok v sume 274,70 eur mesačne od 7. augusta 2018, na ktorý bolo žalobkyni zhodnotené obdobie dôchodkového poistenia v rozsahu 8.929 dní, t. j. 24 rokov a 169 dní obdobia dôchodkového poistenia, - žalobkyňa neformálnou žiadosťou spísanou dňa 28. novembra 2022 požiadala o prepočítanie starobného dôchodku, zohľadňujúc aj obdobie služby od 1. októbra 1996 do 28. februára 2022; - z odpovede útvaru sociálneho zabezpečenia Slovenskej informačnej služby z 13. februára 2023 č. C./ XX-XX-X/XXXX vyplýva, že žalobkyni bol od 1. marca 2022 priznaný výsluhový dôchodok, pričom na jeho nárok bola žalobkyni zhodnotená doba služobného pomeru v rozsahu 25 rokov a 157 dní získaná od 1. októbra 1996 do 28. februára 2022, z toho od 1. októbra 1996 do 31. decembra 1999 v I. kategórii funkcií, - dňa 29. mája 2023 vydala žalovaná rozhodnutie, ktorým zamietla žiadosť žalobkyne z 28. novembra 2022 o zmenu sumy starobného dôchodku, pretože podľa ustanovenia § 60 ods. 2 a § 255 ods. 5 zákona č. 461/2003 Z. z. sa doba služobného pomeru od 1. októbra 1996 do 28. februára 2022 nepovažuje za obdobie dôchodkového poistenia; - dňa 30. júna 2023 podala žalobkyňa voči prvostupňovému rozhodnutiu žalovanej odvolanie, namietajúc, že pri posudzovaní nároku a výšky starobného dôchodku mal byť aplikovaný čl. 33 Dohovoru a teda jej mala byť pri určovaní starobného dôchodku zohľadnená aj doba služby v rozsahu 25 rokov a 157 dní; - dňa 31. júla 2023 vydal generálny riaditeľ napadnuté rozhodnutie, ktorým odvolanie žalobkyne v celom rozsahu zamietol a prvostupňové rozhodnutie potvrdil, stotožňujúc sa s tam uvedenými právnymi závermi o nemožnosti zhodnotiť obdobie získané v osobitnom systéme poistenia na účely nároku na starobný dôchodok a určenie jeho výšky v rámci všeobecného systému poistenia. 20. Medzi účastníkmi konania teda nebolo sporné, že žalobkyňa získala obdobie dôchodkového poistenia vo všeobecnom systéme potrebné pre vznik nároku na starobný dôchodok podľa zákona č. 461/2003 Z. z., celkovo v rozsahu 24 rokov a 169 dní (vychádzajúc z rozhodnutia žalovanej z 21. novembra 2018 a osobného listu dôchodkového poistenia, ktorý je jeho neoddeliteľnou prílohou), a obdobie poistenia v osobitnom systéme dôchodkového zabezpečenia potrebné pre priznanie nároku na výsluhový dôchodok podľa zákona č. 328/2002 Z. z. v rozsahu 25 rokov a 157 dní (vychádzajúc z odpovede útvaru sociálneho zabezpečenia Slovenskej informačnej služby z 13. februára 2023 č. C./ XX-XX-X/XXXX). Sporným nebolo ani zaradenie obdobia služobného pomeru od 1. októbra 1996 do 31. decembra 1999 do I. kategórie funkcií a obdobie ďalšieho trvania služobného pomeru od 1. januára 2000 do 28. februára 2022 v III. pracovnej kategórii. 21. Sporným zostalo zodpovedanie otázky, či dobu služobného pomeru, ktorá bola započítaná pre nárok na výsluhový dôchodok, má žalovaná zohľadniť aj ako obdobie dôchodkového poistenia pri posudzovaní nároku žalobkyne na starobný dôchodok zo všeobecného systému dôchodkového zabezpečenia a určenie jeho výšky. 22. Pre zodpovedanie nastolenej otázky v kontexte žalobných bodov uvedených v správnej žalobe, správny súd vychádzal z relevantných rozhodnutí kasačného súdu, vydaných v obdobných veciach, ktoré ku dnešnému dňu predstavujú ustálenú rozhodovaciu prax. Menovite sú to napríklad rozsudky Najvyššieho súdu Slovenskej republiky sp. zn. 7So/138/2011 z 15. augusta 2012, sp. zn. 10So/59/2014 z 15. apríla 2015, sp. zn. 1So/15/2015 z 16. novembra 2016, sp. zn. 9So/127/2015 zo dňa 26. apríla 2017, 9So/15/2014 z 25. februára 2018, sp. zn. 7Sk/31/2018 z 29. októbra 2019 a v neposlednom rade rozsudok Najvyššieho správneho súdu Slovenskej republiky sp. zn. 6Ssk/18/2025 z 29. mája 2025 (odkazujúci aj na rozsudok Veľkého senátu Najvyššieho správneho súdu Slovenskej republiky sp. zn. 19Svs/7/2023 z 5. júna 2024), ktorého časť odôvodnenia správny súd v celosti preberá do ďalšieho odôvodnenia svojho rozhodnutia a to v záujme vyvarovať sa prípadnému skresleniu jeho záverov ako aj z dôvodu, že kasačný súd poskytol vyčerpávajúci výklad týkajúci sa (ne)hodnotenia obdobia služobného pomeru na účely vzniku nároku na starobný dôchodok. Relevantnými sú predovšetkým body 27 až 30 tohto rozsudku podľa ktorých:
„27. Zákon č. 461/2003 Z.z. upravuje nároky poistencov zo všeobecného systému sociálneho poistenia a jeho cieľom je zabezpečiť, aby doby poistenia boli poistencovi riadne zohľadnené pre vznik nároku na dávky podmienené dosiahnutím veku alebo nepriaznivým zdravotným stavom. Osobitné právne úpravy reflektujúce na osobitný systém sociálneho poistenia obsahujú len úpravu, ktorá zabezpečuje užší okruh dávok sociálneho zabezpečenia a zohľadňuje ako dobu poistenia iba dobu výkonu služby (prípadne náhradnú dobu výkonu služby). Osobitný systém poistenia (zákon č. 328/2002 Z.z.) neobsahuje úpravu starobných dôchodkov, sirotských a vdovských dôchodkov, ktoré by zohľadňovali dobu ich poistenia v celom rozsahu, teda aj v civilnom zamestnaní, ale obsahuje len úpravu výsluhových dôchodkov, sirotských výsluhových dôchodkov, vdovských výsluhových dôchodkov a invalidných výsluhových dôchodkov, ktoré sú založené len na hodnotení doby služby poistenca bez zohľadnenia kategórie funkcií a bez zohľadnenia dôb poistenia, ktorú poistenci získali vo všeobecnom systéme. V dôsledku tejto skutočnosti potom vychádza záver, že poistenci osobitného systému sociálneho zabezpečenia sú vylúčení z pôsobnosti zákona č. 461/2003 Z.z. len v rozsahu zodpovedajúcom dobe poistenia v osobitnom systéme (s výnimkou prípadov podľa § 60 ods. 2 zákona č. 461/2003 Z.z., ktorým sa pre nárok na tieto dávky započítavajú doby služby v ozbrojených silách v celom rozsahu), ale nie v časti, upravujúcej nárok na starobný, predčasný starobný, invalidný, sirotský, vdovský alebo vdovecký dôchodok. Rovnako bol opakovane judikované, že cit.: „aj vtedy, ak by poistenec nesplnil podmienku získania viac ako 15 rokov poistenia vo všeobecnom systéme sociálneho poistenia, ale získal by túto potrebnú dobu po zhodnotení obdobia poistenia v osobitnom systéme, má odporkyňa povinnosť vykonať výpočet dôchodku s prihliadnutím na dobu poistenia v osobitnom poistnom systéme a dôchodok priznať navrhovateľovi vo výške, zodpovedajúcej rozsahu poistenia vo všeobecnom systéme.“ (napríklad rozsudok Najvyššieho súdu Slovenskej republiky z 27. júna 2018, sp. zn. 9So/151/2016, prípadne už zmieňovaný rozsudok z 28. februára 2017, sp. zn. 9So/108/2015). Z tohto záveru vychádzal aj veľký senát najvyššieho správneho súdu v rozsudku z 05. júna 2024, sp. zn. 19SVs/7/2023, ktorý v skutkovo a právne obdobnej veci posudzoval možnosť zápočtu doby služby poberateľa výsluhového dôchodku na účely priznania predčasného starobného dôchodku a dospel k záveru, že do obdobia dôchodkového poistenia podľa zákona č. 461/2003 Z.z. na účely priznania predčasného starobného dôchodku je potrebné započítať aj dobu služby poberateľa výsluhového dôchodku. Možno len doplniť, že suma predčasného starobného dôchodku bola v tam označenej veci tiež určená bez toho, aby pre priznanie predčasného starobného dôchodku bola zhodnotená doba služby policajta 15 rokov a 5 dní služby, a teda, rovnako, ako v tu prejednávanej veci účastník konania získal vo všeobecnom systéme sociálneho poistenia zákonom predpokladanú dobu poistenia minimálne v rozsahu 15 rokov. Fakt, že v tam uvedenej veci bola otázka týkajúca sa predčasného starobného dôchodku a v tu prejednávanej veci ide o starobný dôchodok nepovažuje najvyšší správny súd za tak závažnú okolnosť vylučujúcu aplikovateľnosť relevantných záverov plynúcich z rozsudku veľkého senátu na tu prejednávanú vec, keď predčasný starobný dôchodok má od jeho priznania charakter starobnej dávky v zmysle III. časti Dohovoru č. 128. Tak v prípade starobného dôchodku, ako aj v prípade predčasného starobného dôchodku ide o starobné dávky, ktoré majú rovnaký charakter a sú poskytované na rovnaký účel, čiže ich poberatelia sú v zásade v rovnakej situácii, čo napokon potvrdzuje aj ten fakt, že predčasný starobný dôchodok po dovŕšení dôchodkového veku je starobný dôchodok (§ 69a zákona č. 461/2003 Z.z.). 28. Pretože žalobca je poberateľom dávky z osobitného systému sociálneho zabezpečenia Slovenskej republiky, ktorá od dovŕšenia dôchodkového veku (v prípade žalobcu od 07. júla 2023, kedy dovŕšil podľa § 65 ods. 2 v spojení s prílohou č. 3a zákona č. 461/2003 Z.z. 63 rokov veku) podľa zákona č. 461/2003 Z.z. plní funkciu starobného dôchodku z osobitného systému sociálneho zabezpečenia policajtov a vojakov v sume primeranej dobe trvania služobného pomeru (v prípade žalobcu 25 skončených rokov), na určenie sumy starobného dôchodku podľa zákona č. 461/2003 Z.z. má žalobca zákonný nárok, aby mu bola do doby zamestnania započítaná doba služby a osobné vymeriavacie základy už zohľadnené v dávke z osobitného systému sociálneho zabezpečenia policajtov a vojakov. Suma starobného dôchodku sa následne zníži podľa článku 33 ods. 2 Dohovoru č. 128 o sumu starobného dôchodku zodpovedajúcu zamestnaniu, ktorým je doba služby zhodnotená na určenie sumy výsluhového dôchodku za celé roky. Zámerom zákonodarcu bolo zákonom č. 328/2002 Z.z. zabezpečiť, aby súčet výsluhového dôchodku a starobného dôchodku zo všeobecného systému sociálneho poistenia bol vyšší, respektíve aspoň rovnaký ako suma starobného dôchodku poistenca, ktorý by mal všetky doby poistenia (zamestnania) hodnotené len vo všeobecnom systéme sociálneho poistenia. 29. Postup krátenia starobného dôchodku v prípade súbehu s výsluhovým dôchodkom bol predmetom právneho posudzovania vo viacerých rozhodnutiach Najvyššieho súdu Slovenskej republiky. Napríklad v rozsudku z 27. júna 2018, sp. zn. 9So/151/2016, ktorý bol napadnutý sťažnosťou na Ústavnom súde Slovenskej republiky, ktorý sťažnosť odmietol uznesením zo 16. novembra 2018, sp. zn. IV. ÚS
624/2018, uviedol: „Treba prisvedčiť navrhovateľovi, že zákonodarca doteraz na vykonanie čl. 33 ods. 2 Dohovoru č. 128 neustanovil možnosť a postup krátenia starobného dôchodku v prípade jeho súbehu s výsluhovým dôchodkom z osobitného systému sociálneho zabezpečenia. Taktiež je však potrebné zdôrazniť aj to, že zákon č. 461/2003 Z.z. priamo z ustanovenia § 60 ods. 2 a § 255 od. 5 vylúčil možnosť započítania obdobia služby policajta, získaného v rozsahu zakladajúcom nárok na výsluhový dôchodok (minimálne 15 rokov) do obdobia dôchodkového poistenia. Len výkladom relevantných predpisov spôsobom, ktorý najvyšší súd považuje za konformný s Ústavou Slovenskej republiky, najvyšší súd vo viacerých svojich rozhodnutiach judikoval, že výsluhový dôchodok má od dovŕšenia dôchodkového veku podľa zákona o sociálnom poistení charakter dávky v starobe, ktorú má na mysli čl. 33 ods. 2 Dohovoru č. 128. Bez tejto judikatúry by odporkyňa pre nárok na starobný dôchodok v zmysle vyššie uvedených ustanovení § 60 ods. 2 a § 255 ods. 5 zákona o sociálnom poistení vôbec nemohla pre nárok a výšku starobného dôchodku započítať navrhovateľovi dobu služby v Policajnom zbore. Súčasne je potrebné skonštatovať, že napriek už ustálenej judikatúre najvyššieho súdu ohľadom nároku poberateľov výsluhového dôchodku na starobný dôchodok zákonodarca doteraz v súlade s čl. 33 ods. 2 Dohovoru č. 128 legislatívne neupravil osobitný spôsob výpočtu a krátenia starobného dôchodku. Pri absencii takej úpravy (rovnako ako pri pretrvávajúcej absencii zohľadnenia doterajšej judikatúry zákonnou úpravou nároku poberateľov výsluhových dôchodkov na zohľadnenie obdobia služby zakladajúcej nárok na výsluhový dôchodok aj na účely nároku a výšky starobného dôchodku) je potom úlohou súdu vysporiadať sa s touto „dierou v zákone“ tak, aby bolo zachované ústavou garantované právo na primerané hmotné zabezpečenie v starobe“. 30. V závere možno prisvedčiť názoru správneho súdu, že pokiaľ žalovaná v napadnutom rozhodnutí odôvodňovala nezohľadnenie doby služby žalobcu pri výpočte jeho starobného dôchodku s poukazom na to, že túto dobu nedosiahol v I. a II. kategórii funkcií, potom tieto ňou uvádzané dôvody nemajú oporu v právnej úprave. V tu prejednávanej veci zaradenie žalobcu do I. kategórie funkcií, alebo II. kategórie funkcií v kontexte na tu spornú možnosť zohľadnenia doby služby na účely výpočtu starobného dôchodku nemalo žiaden súvis s tu prejednávanou vecou. Možno len doplniť, že takýto súvis by bol daný v prípade, ak by žalobca žiadal o starobný dôchodok a v súlade s § 274 zákona č. 461/2003 Z.z. sa zároveň domáhal zníženia dôchodkového veku. To však nebol prípad žalobcu.“ 23. Podobne podľa bodov 46 až 48 rozsudku Najvyššieho súdu Slovenskej republiky sp. zn. 7Sk/31/2018 z 29. októbra 2019: 46. Za takýchto okolností potom priznanie výsluhového dôchodku podľa zákona č. 328/2002 Z. z. nevylučuje, aby obdobie výkonu služby profesionálneho vojaka (policajta a vojaka prípravnej služby) nebolo považované za obdobie dôchodkového poistenia podľa zákona o sociálnom poistení, ktoré je významné pre zistenie výšky dôchodku. Vylúčenie tohto obdobia sa vzťahuje len na určenie výšky invalidného výsluhového dôchodku, invalidného dôchodku alebo čiastočne invalidného dôchodku podľa § 40 až 45 a § 101 zákona č. 328/2002 Z. z. tak, že za túto dobu poistenia nepatrí zodpovedajúca časť dôchodku poistenca, ktorý bol pred priznaním týchto dávok poistený v osobitných systémoch dôchodkového poistenia. Pri takomto postupe odporkyňa poskytne dávku dôchodkového poistenia len za obdobie, počas ktorého jej bolo za poistenca zaplatené poistné a poistenca na jeho dôchodkových nárokoch neukráti. 47. Výsluhový dôchodok, priznaný ako dávka sociálneho zabezpečenia podľa zákona č. 328/2002 Z. z. môže od dovŕšenia dôchodkového veku podľa všeobecných predpisov o sociálnom zabezpečení (poistení) plniť funkciu starobného dôchodku z osobitného systému sociálneho zabezpečenia (poistenia) len vtedy, ak jeho výška zodpovedá výške starobného dôchodku, primeranej dobe trvania služobného pomeru. 48. Pri určení výšky starobného dôchodku zo všeobecného systému sociálneho zabezpečenia (poistenia) je potrebné do doby dôchodkového poistenia započítať aj doby, ktoré boli zhodnotené na účely výsluhového dôchodku a v nich dosiahnuté hrubé zárobky a to bez ohľadu na skutočnosť, v akom rozsahu a v akej kategórii funkcií bola doba výkonu služby hodnotená. Až po takom stanovení výšky starobného dôchodku možno sumu starobného dôchodku krátiť v pomernej časti, zodpovedajúcej zhodnotenej dobe služby, najviac však o sumu výsluhového dôchodku. Záver žalovanej, že postup v súlade s čl. 33 Dohovoru o invalidných, starobných a pozostalostných dávkach sa vzťahuje len na tie situácie, keď poistenec získal dobu služby v 1. alebo 2. kategórii funkcií v potrebnom rozsahu pre zachovanie nároku na zníženie dôchodkového veku, je preto mylný.“ 24. Správny súd považuje za dôležité zdôrazniť, že hoci rozhodovacia prax najvyšších súdnych autorít je v nastolenej otázke ohľadom nároku poberateľov výsluhového dôchodku na starobný dôchodok dlhodobo ustálená, vnútroštátna právna úprava naďalej nereflektuje na požiadavky stanovené v čl. 33 ods. 2 Dohovoru, v dôsledku čoho je úlohou správnych súdov, aby výkladom relevantných predpisov
spôsobom konformným s Ústavou Slovenskej republiky preklenuli túto nedokonalosť tak, aby bolo zachované právo na primerané hmotné zabezpečenie v starobe. Bez zmienenej judikatúry by žalovaná pre nárok na starobný dôchodok v zmysle ustanovení § 60 ods. 2 a § 255 ods. 5 zákona č. 461/2003 Z. z. nemohla pre nárok a výšku starobného dôchodku započítať žalobkyni dobu jej služobného pomeru. Tento záver vyplýva napríklad z rozsudku z 27. júna 2018, sp. zn. 9So/151/2016, ktorý bol napadnutý sťažnosťou na Ústavnom súde Slovenskej republiky, ktorý sťažnosť odmietol uznesením zo 16. novembra 2018, sp. zn. IV. ÚS 624/2018. 25. Vychádzajúc zo zmienenej judikatúry správny súd výklad žalovanou aplikovaných ustanovení § 60 ods. 2 a § 255 ods. 5 zákona č. 461/2003 Z. z., z ktorých mal vyplynúť záver, že doba poistenia získaná v osobitnom systéme sociálneho poistenia nie je obdobím dôchodkového poistenia, a preto nemôže byť žalobkyni zhodnotená na účely starobného dôchodku podľa zákona č. 461/2003 Z. z. t. j. zo všeobecného systému sociálneho poistenia, považuje za neudržateľný. Výkladom citovaných ustanovení kasačný súd opakovane dospel k názoru (ktorý bol zovšeobecnený zverejnením v Zbierke stanovísk a súdnych rozhodnutí č. R55/2011), že priznanie výsluhového dôchodku podľa zákona č. 328/2002 Z. z. nevylučuje, aby obdobie výkonu štátnej služby nebolo považované za obdobie dôchodkového poistenia podľa č. 461/2003 Z. z., ktoré je významné pre zistenie vzniku nároku poistenca na starobný dôchodok a na následné určenie jeho výšky. 26. Z uvedeného vyplýva jednoznačný záver, že na účely nároku a stanovenia výšky starobného dôchodku je potrebné do doby dôchodkového poistenia započítať aj doby, vrátane vymeriavacích základov, získané a hodnotené pre účely priznania výsluhovej dávky a až po takom stanovení výšky starobného dôchodku možno jeho sumu krátiť najviac o sumu výsluhovej dávky podľa čl. 33 ods. 2 Dohovoru. Žalovaná ani generálny riaditeľ nepostupovali správne, ak pre účely nároku a určenia sumy starobného dôchodku vylúčili obdobie dôchodkového poistenia získané a zhodnotené v osobitnom systéme sociálneho poistenia v trvaní 25 rokov a 157 dní. Keďže žalovaná zamietla žiadosť o starobný dôchodok v rozpore s postupom podľa ustálenej judikatúry kasačného súdu a bez riadnej aplikácie čl. 33 ods. 2 Dohovoru, správny súd žalobou napadnuté rozhodnutie pre nesprávne právne posúdenie veci postupom podľa § 199 ods. 3 a § 191 ods. 1 písm. c) SSP zrušil a vec vrátil žalovanej na ďalšie konanie. 27. V ďalšom konaní žalovaná viazaná právnym názorom vysloveným v predmetom rozhodnutí opätovne posúdi podmienky nároku na starobný dôchodok a určí sumu starobného dôchodku, t. j. žalobkyni zohľadní celé obdobie dôchodkového poistenia vrátane doby služby bez ohľadu na kategóriu funkcií resp. pracovnú kategóriu jej zaradenia (a osobné vymeriavacie základy už zohľadnené v dávke z osobitného systému sociálneho zabezpečenia) a vypočíta teoretickú výšku starobného dôchodku, ktorá by jej patrila za predpokladu, že by celé obdobie dôchodkového poistenia odpracovala iba vo všeobecnom systéme sociálneho poistenia. Z takto určenej „teoretickej“ sumy starobného dôchodku potom v súlade s čl. 33 ods. 2 Dohovoru odpočíta sumu výsluhového dôchodku v pomernej časti, zodpovedajúcej zhodnotenej dobe služby. Túto sumu skráti najviac vo výške vyplácanej výsluhovej dávky, pretože po dovŕšení dôchodkového veku plní výsluhový dôchodok podľa zákona č. 328/2002 Z. z. funkciu starobného dôchodku vo výške primeranej dobe trvania služobného pomeru. Žalovaná bude vychádzať z uvedeného právneho názoru súdu, ktorý pri preskúmavaní tejto veci postupoval v súlade s právnym názorom kasačného súdu v prezentovanej judikatúre. 28. O nároku na náhradu trov konania rozhodol správny súd postupom podľa § 175 ods. 1 SSP a s poukazom na výsledok konania podľa § 167 SSP, žalobkyni, ktorá mala plný úspech v konaní, priznal právo na ich náhradu v plnom rozsahu. 29. O ich výške rozhodne podľa § 175 ods. 2 SSP po právoplatnosti tohto rozsudku vyšší súdny úradník samostatným uznesením. Poučenie: Proti tomuto rozsudku možno podať kasačnú sťažnosť na Najvyšší správny súd Slovenskej republiky v lehote jedného mesiaca od jeho doručenia (§ 443 ods. 1 SSP). Kasačná sťažnosť sa podáva na Správnom súde v Bratislave (§ 444 ods. 1 SSP). Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy rozsudku. V kasačnej sťažnosti sa má popri všeobecných náležitostiach podania (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti.
Kasačnú sťažnosť možno odôvodniť len tým (sťažnostnými bodmi), že Správny súd v Bratislave v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred správnym súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený správny súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutí o kasačnej sťažnosti alebo j) podanie bolo nezákonne odmietnuté. Dôvod kasačnej sťažnosti uvedený v odseku 1 písm. g) až i) sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred správnym súdom. V konaní o kasačnej sťažnosti nemusí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa nemusia byť spísané advokátom. Sťažovateľ alebo opomenutý sťažovateľ si môžu zvoliť advokáta alebo obrátiť sa na Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:SpSBA:2026:0723100737.1 (dáta aktuálne k 13. 11. 2026). Záväzné je znenie zverejnené súdom.




